Werker in hof vir Moot-bejaardes se moordDie huis in 12de Laan waar Corrie Visser en sy vrou Gerrie aangeval is (Foto aan Maroela Media verskaf deur die SAPD) Die man wat verdink word van die moord op Corrie (75) en Gerrie (78) Visser van Pretoria se Moot-gebied het Maandag in die stad se landdroshof verskyn. Kapt. Coba Brits, woordvoerder van die Villieria-polisie, het aan Maroela Media gesê die verdagte, January Mahlangu (47), het verskyn op twee aanklagte van moord. Mahlangu het glo vir die egpaar gewerk. Die saak is tot Maandag uitgestel sodat Mahlangu om regshulp kan aansoek doen. Hy bly in aanhouding. Volgens Brits het Mahlangu vir die egpaar gewerk. Mahlangu is Vrydagmiddag in hegtenis geneem in verband met die aanval op die egpaar, vermoedelik op 26 Desember. Corrie se liggaam is op 27 Desember agter in die erf van die egpaar se huis in 12de Laan gevind. Gerrie is in die oprit na die huis aangetref. Sy het teen ŉ tuinhek gekap en so die bure se aandag getrek om hulp te ontbied. Hulle het albei steekwonde opgedoen en Corrie is ook met ŉ stomp voorwerp oor die kop geslaan. Hy is op die toneel dood verklaar. Gerrie is in die Eugene Marais-hospitaal opgeneem waar sy twee beroertes gehad het. Sy het ŉ week ná die voorval in die hospitaal gesterf. Brits het vroeër gesê die egpaar was alleen tuis toe hulle oorval is. Daar was geen gedwonge toegang tot die perseel nie. Die motief vir die moorde en of enigiets vermis word, was nie dadelik duidelik nie.